Aangaande die gebruik van die eed: Ek het op 2 November 2002 'n mosie suksesvol by die Prokureursorde van die Noordelike Provinsie gestel waarvolgens die staat versoek word om die eed in die regswese af te skaf en te vervang met die bevestiging wat gesanksioneer moet word met 'n straf, indien "myn eed" dit wil sê skending van die waarheid (weergawe onder bevestiging) gepleeg word. Ede word myns insiens heeltemal te maklik afgelê. Vir baie administratiewe handelinge word die eed onnodig vereis. Sinkretisme word ook deur die nie-erkenning van God Drie Enig in die aflegging van die ede in die regswese, bevorder. My motivering vir die mosie volg hierna.
Ons het tans ‘n sekulêre staatsbestel. ‘n Baie goeie beginsel hiervan is die religieuse vryheid wat die Hugenote-agtergrond in ons ingegrif het.
Die behoud van Afrikaans se hoë funksie as regstaal is my groot passie. Diegene, wat beweer dat daar nie 'n taalstryd is nie, is onkundig aangaande die gevaar wat daar bestaan vir Afrikaans om onder andere sy hoë funksie as regstaal te verloor. Daar word beweer dat Afrikaans 'n struikelblok in die transformasie van die howe is. Die vermindering van Afrikaanse Universiteite veroorsaak ook 'n bedreiging vir Afrikaans as regsakademiese taal. Die gewone uitgewers van regsboeke weier om Afrikaanse regsboeke tans uit te gee. Die prokureurstydskrif, De Rebus, het 'n beleid van net Engels aanvaar. ‘n Volledige standpunt blyk uit my hofaansoek en ook die aanhangsels daartoe wat my taalaktivisme van die afgelope sowat 15 jaar dokumenteer.
Die doodskiet van voëls het redelik afgeneem sedert die publikasie van die Sasol Voëlgids en ander voëlkyk klub aktiwiteite. Ek dink toe God voëls geskape het, het Hy hulle nie net mooi gemaak vir die wat sien nie, maar Hy het ook die blinde ingedagte gehad met hulle mooi sang.
Voorts was ek baie teleurgesteld toe Clive Rice in 1992 nie gekies was as lid van die Wêreld Krieketspan nie. As hy gekies was, glo ek nog vandag dat ons sou gewen het. Hy het immers sy lewe vir die binnelandse krieket gegee en is toe die voorreg ontsê.
'n Ander teleurstelling was toe Allan Donald se nie dophou van Lance Klusener tydens die 1999 Wêreldbeker toernooi, ons die wedstryd teen Australië laat verloor het.
Die groot onderspeelde tragedie van die sterftes van mense aan vigs en die gebrek aan respek vir lewe en ander se goeie naam. Die Sebukwe-benadering in die ANC en die gebrek aan die Lutuli-benadering.
Die instansie, wat my waarskynlik die meeste ondersteun, is Bandhulp vir Blindes. Ek het 'n geweldige leeslus en koop dan nuwe boeke en laat lees dit by Bandhulp. Hulle het ook my baie tydens my studies ondersteun. Pretoria Bandhulp vir Blindes is dus met al die vrywillige lesers aldaar, ingenieurs wat brûe oor my gestremdheid bou. Die Grahamstad Biblioteek vir Blindes se kasset-biblioteek is ook ‘n groot bron van leesstof vir my waarvoor ek ook net die grootste waardering het. Moontlik moet hierdie instansies nog eendag ‘n Nobelprys ontvang.
Ek is die inisieerde-stigter van die Vereniging van Regslui vir Afrikaans en ek is van mening dat hierdie organisasie uiteindelik die rol van die Prokureursorde vir Afrikaanssprekende prokureurs gaan oorneem. Dit sal waarskynlik ook ontwikkel tot ‘n sambreel-organisasie, wat ook vir die Afrikaanssprekende advokatuur, regsakademici, regsadviseurs ens. benewens die prokureurs, sal beding.